Maanosamme väestö juo enemmän alkoholia kuin mikään muu – ja sairastaa eniten alkoholiin liittyviä sairauksia, summaa Euroopan gastroenterologien (UEG) julkaisema raportti.

1990-luvulla eurooppalaisten alkoholinkulutus väheni, mutta kymmenen viime vuoden aikana kuppia on kilistelty taas yhä ahkerammin. Tätä nykyä me suomalaiset nautimme alkoholia juuri sen verran kuin EU-maiden kansalaiset keskimäärin: päivässä 1,9 alkoholiannosta, joiden koko on 12,5 grammaa.

Tavat vaihtelevat – itäisessä Euroopassa juodaan enemmän kerralla kuin läntisessä – mutta yhdessäkään EU-maassa päivittäinen keskikulutus ei jää alle annokseen. Joka viides yli 15-vuotias eurooppalainen kännää vähintään kerran viikossa.

Sataprosenttiseksi alkoholiksi muutettuna yli 15-vuotiaisiin EU-kansalaisiin upposi viime vuonna keskimäärin 11,2 litraa alkoholia. Suomalaisten nuorten ja aikuisten kurkuista puhdasta alkoholia valui päätä kohden 10,9 litraa, raportti listaa.

”Syöpäriski kasvaa eksponentiaalisesti alkoholimäärän myötä.”

Yhdeksän kymmenestä ihmisestä ei tiedä, että alkoholi lisää riskiä sairastua syöpiin, gastroenterologit toteavat.

Tuoreimman meta-analyysin mukaan jo annos alkoholia päivässä ryydittää ruokatorven ja 1–4 annosta paksu- ja peräsuolen syövän riskiä. Neljä annosta todennäköistää maksa-, maha- ja haimasyöpiä.

Nämä viisi syöpää aiheuttavat yli kolme miljoonaa kuolemaa maailmassa vuosittain – kolmanneksen kaikista syöpäkuolemista, UEG:n tiedotteessa muistutetaan.

”Syöpäriski kasvaa eksponentiaalisesti alkoholimäärän myötä. Turvallisen kulutuksen rajaa ei tiedetä”, professori Stephan Haas Karoliinisesta instituutista kiteyttää raportissa.

Raportin koostamiseen osallistui lukuisia suolisto- ja syöpätutkijoita, ja sen tiedot nojaavat muun muassa WHO:n aineistoihin.